STA-TRUBB ระวัง ‘ยางย้วย’..!?
นับตั้งแต่ไวรัสมรณะโควิด-19 ออกอาละวาดหนัก...ดูเหมือน 2 หุ้นยางอย่างบริษัท ศรีตรังแอโกรอินดัสทรี จำกัด (มหาชน) หรือ STA และ บริษัท ไทยรับเบอร์ลาเท็คซ์กรุ๊ป จำกัด (มหาชน) หรือ TRUBB ออกอาการดี๊ด๊าเป็นพิเศษ...ราคาวิ่งทะลุปรอทแตก โดย STA ในรอบ 1 เดือน ปรับขึ้น 91.29% และรอบ 3 เดือนปรับขึ้น 85.66%
4 มิ.ย. 2563

สำนักข่าวรัชดา
นับตั้งแต่ไวรัสมรณะโควิด-19 ออกอาละวาดหนัก…ดูเหมือน 2 หุ้นยางอย่างบริษัท ศรีตรังแอโกรอินดัสทรี จำกัด (มหาชน) หรือ STA และ บริษัท ไทยรับเบอร์ลาเท็คซ์กรุ๊ป จำกัด (มหาชน) หรือ TRUBB ออกอาการดี๊ด๊าเป็นพิเศษ…ราคาวิ่งทะลุปรอทแตก โดย STA ในรอบ 1 เดือน ปรับขึ้น 91.29% และรอบ 3 เดือนปรับขึ้น 85.66%
ฟาก TRUBB ก็ไม่น้อยหน้า รอบ 1 เดือน ราคาปรับขึ้นไป 141.77% และรอบ 3 เดือน ปรับขึ้น 334.09%
สาเหตุที่ทำให้ราคาหุ้นทั้ง 2 ตัวร้อนฉ่าในช่วงที่ผ่านมา เนื่องจากเก็งกันว่า จะได้ประโยชน์จากการขายถุงมือยางที่ใช้ในวงการแพทย์มากขึ้น รวมทั้งธุรกิจยางธรรมชาติมีแนวโน้มการฟื้นตัวของความต้องการใช้จากจีน จะหนุนให้ผลงานปีนี้เติบโตโดดเด่น…
โอเค…มีปัจจัยรองรับดี แต่ราคาวิ่งเว่อร์วังไปหรือเปล่า..?
กรณีของ STA หลัก ๆ จะได้อานิสงส์จากธุรกิจถุงมือยางที่โควิด-19 หนุนให้ความต้องการพุ่งกระฉูด ออเดอร์ล้นทะลัก ทำให้งบไตรมาสแรกโตโดดเด่น พลิกมามีกำไรสุทธิสูงถึง 854 ล้านบาท จากช่วงเดียวกันของปีก่อนที่ขาดทุนสุทธิ 627 ล้านบาท
แต่ก็น่าคิดว่า หลังจากโควิด-19 เริ่มซา…ความต้องการถุงมือยางจะดีเหมือนเดิมหรือเปล่า..? ออเดอร์จะร้อนแรงเหมือนก่อนหน้านี้มั้ย..?
ส่วนมูลค่าเพิ่มที่จะได้จากบริษัทลูกบริษัท ศรีตรังโกลฟส์ (ประเทศไทย) จำกัด (มหาชน) หรือ STGT ซึ่งเตรียมหย่านมแม่…เข้าตลาดหลักทรัพย์ฯ ช่วงเดือนก.ค.นี้ ก็ไม่รู้ว่าจะยังเป็นไปตามแผนหรือเปล่า..?
นี่ถ้ามีเหตุให้ต้องเลื่อนออกไป…คงดูไม่จืดแน่ ๆ
อย่าลืมว่าสถานการณ์ที่ไม่ปกติอย่างนี้ อะไร ๆ ก็เกิดขึ้นได้นะ…
ส่วน TRUBB ได้ชื่อว่าเป็นหุ้นคอมมูนิตี้…ถ้าราคาน้ำยางสดดี กำไรก็จะดีตาม
แม้ประเดิมไตรมาสแรกได้ดี พลิกมามีกำไรสุทธิ 74 ล้านบาท จากช่วงเดียวของปีก่อนที่ขาดทุนสุทธิ 82 ล้านบาท
แต่ถ้าดูไส้ใน จะเห็นว่ามาจากการควบคุมต้นทุนได้ดี และค่าเงินบาทที่อ่อนค่า ไม่ได้มาจากยอดขายที่เพิ่มขึ้นแต่อย่างใด
เท่ากับว่า กำไรที่ดูดีนั้น…อาจเป็นเพียงภาพลวงตา..!!
ขณะที่ TRUBB ยังมีธุรกิจสวนยางพาราเป็นตัวกดดัน…
ของจริง..ต้องวัดกันที่ไตรมาสสองจะดีจริงมั้ย..?
แต่ในช่วงที่ผ่านมา ไม่รู้นักลงทุนไปกินดีเสือหัวใจหมีมาจากไหน ถึงกระโจนเข้าใส่หุ้น TRUBB จนราคาวิ่งชนซิลลิ่งเป็นว่าเล่นทีเดียว…เห็นแล้วแอบมีเสียว
นี่ก็เริ่มเห็นสัญญาณ “ยางย้วย” บ้างแล้ว โดยวานนี้ (4 มิ.ย.) หุ้น STA ราคารูดหนัก 7.34% ปิดตลาดที่ระดับ 25.25 บาท ส่วน TRUBB ปรับลดลง 3.54% ปิดตลาดที่ระดับ 1.91 บาท
ยังไงใครที่เล่นหุ้นยางช่วงนี้ ระวังไว้บ้างก็ดีนะ อย่าโลกสวยจนเกินไป…
เดี๋ยวจะหาว่าไม่เตือน…
…อิ อิ อิ…